Ramaphosa herroep ministeriële handboekPres. Cyril Ramaphosa (Foto: Siyabulela Duda/GCIS) Pres. Cyril Ramaphosa het wysigings teruggetrek wat hy in April stil-stil aan die ministeriële handboek aangebring het. Maroela Media het vroeër berig die DA het onthul dat ministers en adjunkministers volgens die nuwe bepalings toegelaat word om ŉ onbeperkte bedrag van die belastingbetaler se geld aan te wend om vir hul water-en-ligte rekenings by hul amptelike wonings te betaal. Bykomende ruimte is ook geskep vir die indiensneming van ANC-personeellede in ministeriële kantore – wat belastingbetalers minstens R87 miljoen meer per jaar sou kos. Die DA het verlede week aangedui hy gaan ŉ klagte by die Openbare Beskermer (OB) indien sodat daar heeltemal met die ministeriële handboek weggedoen kan word. Die party het Maandag ook ŉ ultimatum aan die president gegee oor sy “misbruik” van die ministeriële handboek: skrap die handboek of die DA sou die samelewing mobiliseer om by Bryntirion-landgoed te betoog – waar die ampswoning van die president en talle ministershuise geleë is. Leon Schreiber, die DA se woordvoerder oor staatsdiens en administrasie, sê die president het toegegee tot die DA se eise en die handboek teruggetrek. “Die DA gaan egter voort met ons poging om die handboekstelsel heeltemal te hervorm. Tans bied dit diktatormagte aan die president om belastingbetalers te dwing om vir voordele te betaal, sonder dat die parlement of die publiek in kennis gestel word. Dit beteken dat Ramaphosa by magte is om enige oomblik weer die voordele in te stel wat hy pas teruggetrek het – sonder parlementêre oorsig.” Schreiber sê dit is absoluut onaanvaarbaar en is ŉ bedreiging vir die grondwetlike demokrasie. “Ons gaan dus voort met die klag wat ons by die Openbare Beskermer aanhangig gemaak het.” Die DA meen die parlement moet deur ŉ oop, deursigtige en deelnemende proses besluite neem oor enige beperkte voordele. “Ons hoop dat die OB met ons sal saamstem hieroor.” Schreiber benadruk as dit nie vir die DA was nie, sou Ramaphosa en die ANC met dié wysigings weggekom het sonder dat enigiemand daarvan sou geweet het. “Vandag se oorwinning is onweerlegbare bewys dat dit slegs die DA is wat die ongekende skade kan herstel wat ANC-korrupsie aangerig het.”